એ પછી વારો આવે બાળકના દેખાવના અવલોકન, પરીક્ષણ અને પીષ્ટપીંજણનો. એક કલાક કે એક દિવસ પહેલા જન્મેલું બાળક કોના જેવું દેખાય છે એ બાબતે આપણાં એક્સપર્ટ ઓપિનિયન શરૂ થાય. હસવાની વાત એ છે કે બાળક કોના જેવું લાગે છે એવું આપણને કોઈએ પૂછ્યું ના હોય પણ આદત સે મજબૂર બનીને આપણે બોલી દઈએ. શિયાળ તાણેં સીમ ભણી અને કૂતરું તાણે ગામ ભણીંના સિદ્ધાંત પર. બાળુડાની મમ્મીના સગાંઓને એ મા જેવું લાગે અને બાળુડાના પપ્પાના સગાંઓને એ બાપ જેવું લાગે. આપણે જો બાળક દર્શનાર્થે મુલાકાતી બનીને ગયા હોઈએ તો બંનેનું સરસ કોમ્બીનેશન છે જેવો શાંતિના માર્ગવાળો ઓપિનિયન આપી દેવો સારો. ઘણી વાર તો ઓવરઘેલા લોકો બાળકને જોઈને બૂમ મારે કે એ... એના હાથ તો જો... કેટલા નાના, નાના છે. ઘેલછા અને મૂર્ખામીને સગપણ હોવાને કારણે આવા રીએક્શન પર આપણે ‘હા’ પાડીને વાત પતાવવી પડે, કારણ કે ફૂલગ્રોન બચ્ચું જન્મ્યાનું તો આજ સુધી સાંભળ્યું નથી. તો કેટલાક બાળક જોવા આવેલા લોકો વિજ્ઞાનના કોઈ પ્રયોગનું નિરિક્ષણ કરતા હોય એમ એને મટકું માર્યા વગર અચરજથી જોયા કરે. તો વળી અમુક વિસ્મય પામેલાઓ સૂતેલા બાળકની એકએક એક્શનની લાઈવ કોમેન્ટ્રી આપ્યા કરે.